**Mesaj hibernal**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- E linişte ca-n noaptea de pe urmă

Doar fluturii mai rătăcesc stingheri

Şi visele ce parcă vin în turmă

Să dănţuiască dinspre azi spre ieri

Cu poalele aprinse de zăpadă

Şi mâinile-ngheţate pe arcuş

Că iarna-i ca o divă, pe estradă

Îşi vântură sonetele prin tuş.

Eu mă scufund într-un poem cu tine

Lăsând un fulg să ne sărute-ncet

Şi mă gândesc că uneori e bine

Să fim o slovă ninsă-n alfabet.

- Departe-aud un minutar aritmic

Îngreunat de timpu’-nzăpezit,

Distanţa ne separă logaritmic,

Poemul ne uneşte... Te-am iubit

Din primul vers ca pe-o uimire certă

C-am supravieţuit în lipsa ta,

Sărutul cald pe mâna mea inertă,

Credinţa că mai pot revendica

O viaţă-n doi, poemele cu tine,

Nepreţuite daruri şi dovezi

Că pot gusta din cupele divine

Când iarna ne va pierde sub zăpezi.

Ioan Grigoraș Liliana Trif